wickkiey/tamil-wikipedia-chunked huggingface dataset:
# பாரசீக இளவரசன் (ஒளிக்காட்சி விளையாட்டு, 2008)

## கருச்சுருக்கம்

### புல அமைப்பு

*பாரசீக இளவரசன்* விளையாட்டு நடைபெறுவது ஒரு பண்டைய பாரசீக நகரில் ஆகும். இதன் அமைப்பானது, பெருமளவில், சொராஸ்திரிய மதத்தினைச் சார்ந்துள்ளது. ஆர்மஜட் சிறையெடுத்திருந்த ஆரிமன் இருளின் அரசராவார்.
தான் விடுதலை பெற்றதை ஒட்டி அகிலம் முழுவதையுமே அவர் தன் கைப்பிடிக்குள் கொணர முயல்கிறார். புலம்புகிற அரசன் பாத்திரம் இதில் முதல் தீயவனாகத் தோன்றுகிறது. இவன் தனது மகள் எலைக்காவிற்கு மீண்டும் உயிரளிப்பதற்காக ஆரிமனுடன் ஒரு ஒப்பந்தத்தை மேற்கொள்கிறான். ஆர்மஜடை வெல்வதற்கு ஆரிமன் தேர்ந்தெடுக்கும் கேடுற்ற நால்வரும் தீயோராகவே தோன்றுகின்றனர். அவர்களும் அவனுடனேயே ஆயிரம் வருடங்கள் சிறைப்பட்டிருந்தனர்.  
இத்தகைய கேடுற்றோரில் வேட்டைக்காரனும் ஒருவன். அவன் வேட்டையை விரும்பும் ஒரு இளவரசனாக வாழ்ந்திருந்தான். ஆனால், விரைவில் வேட்டையில் மிக்க தேர்ச்சி பெற்று விட்டான். வேட்டைக்காரன், தனது ஆன்மாவிற்கு மாற்றாக, ஆரிமனுடன் வெற்றிகரமான ஒப்பந்தம் ஒன்றை மேற்கொள்கிறான். இதன் வழி, வேட்டைக்காரன் முன்பு எப்போதையும் விடவும் தனக்கு மிகவும் திருப்தி அளிக்கும் வகையில் ஒரு விலங்கினை வேட்டையாட இயலும். கேடுற்ற பாத்திரங்களில் மற்றொருவன் ஒரு இரசவாதி. இவன் ஆஹூரா இனத்தில் ஒரு அறிவியலாளனாக இருந்தவன். இறவாமையை நிலை நிறுத்த முயல்கையில், இவனது உடல் நலம் சீரழிந்து விடுகிறது. தனக்கு நீண்ட வாழ்நாளை அளிக்குமாறு இந்த இரசவாதி ஆர்ஜமட்டை வேண்டுகிறான். இதற்கு ஆர்ஜமட் மறுக்கவே, நீண்ட ஆயுளுக்காக தனது ஆன்மாவையே ஆரிமனுக்குப் பணயம் வைப்பதற்கு இரசவாதி இணங்குகிறான். மூன்றாவதான கேடுற்ற பாத்திரம் ஒரு விலைமாது. ஆட்சியில் உள்ளோரைப் போற்றுகின்ற அரசியல் தந்திரங்களில் கை தேர்ந்த ஆளுமை பெற்றவள் இவள். இவள் ஒரு ஆணுடன் தொடர்புற்றிருந்தாள். ஆனால், இறுதியில் மற்றொரு பெண்ணால் தாக்கப்பட்டு தனது அழகு மற்றும் ஆளுமையை இழந்து விட்டாள். இந்த விலைமகள் மாயமுண்டாக்கும் சக்தி பெறுவதற்காக தனது ஆன்மாவை ஆரிமனிடம் பணயம் வைத்து விட்டாள். இறுதியான கேடுற்ற கதாபாத்திரம் ஒரு போர்வீரன் ஆகும். இவன் முற்றுகை இடப்பட்டிருந்த ஒரு நாட்டிற்கு அரசனாக விளங்கியவன். அமைதியை வேண்டுகிற இவன், ஆரிமனிடம் இருந்து சக்தியைப் பெற்று தனது எதிரிகளை அழிக்கிறான். இவ்வாறு அவன் தனது மக்களுக்கு அமைதியை அளிக்கிறான் போர் முடிவுற்றதும் அமைதியை விரும்பும் மக்கள் இப்போர்வீரனை நிராகரித்து விடுகின்றனர். காரணம், இவன் போர்க்கருவியாக மாறியதே.
# பாரசீக இளவரசன் (ஒளிக்காட்சி விளையாட்டு, 2008)

## கருச்சுருக்கம்

### கதைக்கரு

ஒரு புழுதிப் புயலின்போது இளவரசன் பாலைவனம் ஒன்றைக் கடக்கத் துணிவதுடன் *பாரசீக இளவரசன்* விளையாட்டு துவங்குகிறது. தப்பித்து ஓடிக் கொண்டிருக்கும் எலைக்காவை இளவரசன் சந்திக்கிறான். ஆரிமனையும் அவனது சீடர்களையும் சிறையிட்ட மரத்திற்கு அவளை அழைத்துச் செல்கிறான். ஆரிமானைப் பிடிக்க எலைக்கா முயல்கிறாள். ஆனால், புலம்பும் அரசன் இறுதியில் அவனை விடுவித்து விடுகிறான். இளவரசனின் பாத்திரமும் எலைக்காவும் பயணத்தைத் துவக்கி, வளமை நிலங்கள் எனப்படும் ஆர்ஜமட்டின் சக்தி வாய்ந்த இடங்களுக்குச் சென்று அவ்விடங்களின் சக்தியினை ஆரிமன் பெறுவதைத் தடுக்க முயல்கின்றனர். இவர்கள் இருவரும் அவ்வாறு அந்நிலங்களைக் களையெடுத்ததும், மரத்தினை மீண்டும் அடைகின்றனர். இங்கு எலைக்கா தனது உயிரை ஈந்து ஆரிமன் மீண்டும் மரத்தினுள் சிறைப்படுமாறு அதற்கு முத்திரையிட்டு விடுகிறாள். இளவரசன் அந்த மரத்தை வேருடன் சாய்த்து, தனது சக்தியினால் எலைக்காவிற்கு உயிரளிக்கிறான். ஆனால், இதனிடையே மரத்தில் சிறையுற்றிருந்த ஆரிமன் விடுதலையாகி விடுகிறான்.
# பாரசீக இளவரசன் (ஒளிக்காட்சி விளையாட்டு, 2008)

## உருவாக்கம்

*பாரசீக இளவரசன்* என்னும் விளையாட்டு உருவாக்கத்தில் உள்ளது என்பதற்கான சான்று 2006ஆம் ஆண்டு செப்டம்பர் மாதம் இணையத்திற்கு ஒரு கோப்பு கள்ளத்தனமாக வெளியிடப்பட்டதுடன் தெரிய வந்தது. 2008ஆம் ஆண்டு மே மாதம் வரையிலும் யூபிசாஃப்ட் நிறுவனம் இதை அறிவிக்காவிடினும், இந்த விளையாட்டின் கருத்தாக்கம் அந்தக் கோப்பில் கண்டறியப்பட்டு விட்டது. 2008ஆம் ஆண்டின் நான்காவது காலாண்டில் இந்த விளையாட்டு வெளியாகும் என்றும் மற்றும் இதன் மையக்கரு மற்றும் விளையாட்டு முறைமைகள் ஆகியவை பற்றியும் இது தெரிவித்தது. இந்த விளையாட்டின் முன்னோட்டங்களில் ஒன்று, இந்த விளையாட்டின் பொது விதிகள் தாம் உரைத்தவாறே இருப்பதாகவும், ஆயினும் பெரும் மாற்றங்களுக்கு அவை உள்ளாகியிருப்பதாகவும் தெரிவித்தன. இம்மாற்றங்கள் விளையாட்டின் தளம், போர் மற்றும் புதிர் விடுவித்தல் ஆகியவற்றின் மீதாக இருந்தன. போர் முறைமை ஒற்றைக்கு ஒற்றை என்பதாக இருக்கும் என்றும் இவை தெரிவித்தன. *காலத்தின் மணற்துகள்கள்* (Sands of Time) என்னும் தொடரில் பெரும்படையுடன் மோதுவதைப் போலன்றி, *பாரசீக இளவரசன்* விளையாட்டின் மூலமான முவிலக்கியம் போன்றே இது அமைவதாக இது விளங்கியது.  
இவ்வாறு போரின் தன்மையைப் பெருமளவில் மாற்றியதன் காரணம், எதிரி பிரத்தியேகமானவன் என்றும் அவனுடன் போர் புரிவது விளையாடுபவர்களுக்கு அற்புதமான ஒரு சாகச உணர்வை அளிக்க வேண்டும் என்பதனாலுமே என்று இதன் தயாரிப்பாளர் பென் மேட்டஸ் உரைத்தார். 2008ஆம் ஆண்டு மே மாதம், இள்வரசன் மற்றும் எலைக்கா ஆகிய இரு பாத்திரங்களின் கருத்துச் சித்திரங்களை இரு ஒளிக்காட்சிகளில் யூபிசாஃப்ட் நிறுவனம் வெளியிட்டது. ஒரு ஒளிக்காட்சி இளவரசனின் தோற்றம் வரையப்படுவதைக் காட்டுகிறது; மற்றொன்று எலைக்காவின் பட நுணுக்கங்களைக் காட்டுகிறது. 2008ஆம் ஆண்டு ஜூலை மாதம் மேலும் ஒரு கருத்துச் சித்திரம் வெளியானது. இது முதன்மை எதிரியான வேட்டைக்காரனை வரைந்து காட்டியது. யூபிசாஃப்ட்டின் முந்தைய விளையாட்டுக்களான *கொலையாளியின் நம்பிக்கை* போன்றவற்றைப் போலன்றி, *பாரசீக இளவரசன்* எண்ணியல் உரிமப் பாதுகாப்பு எதையும் கொண்டிருக்கவில்லை.  
இந்த விளையாட்டை முதலில் யூபிசாஃப்ட் நிறுவனம் உருவாக்குகையில், செயற்கை அறிவுத் துணையுடன் செயல்படும் பாத்திரம் ஒன்றை உருவாக்குவதிலேயே முதன்மையாக ஈடுபட்டிருந்ததாக மேட்டஸ் கூறினார். "காலத்தின் மணற்துகள்கள் என்னும் விளையாட்டின் இடத்தைப் பிடிக்கப் போவது, தோழமை கொண்ட செய்ற்கை அறிவூட்டப்பட்ட ஒரு பாத்திரத்தைக் கொண்ட ஒரு விளையாட்டு முறைமைதான் என்பதை முதல் நாள் துவங்கியே நாங்கள் அறிந்திருந்தோம்.." என்று மேட்டஸ் உரைத்தார். "அது எலைக்காதான் என்று நாங்கள் முதல் நாளே தீர்மானித்திருக்கவில்லை.ஒரு குழந்தை அல்லது ஒரு தந்தையைப் போன்ற ஒரு பாத்திரம் அல்லது ஒரு சகோதரன் அல்லது இவற்றைப் போன்ற ஏதாவது ஒன்று என பல்வேறு கருத்துருக்களையும் நாங்கள் ஆராய்ந்தோம். இவ்வாறு செயற்கை அறிவூட்டப்பட்ட முறைமைக்கான உத்தியின் மூலம் *Prince of Persia: The Sands of Time* ஆகும். ஃபரா மற்றும் இளவரசன் கதாபாத்திரம் ஆகியவற்றின் இடையிலான தொடர்பு ஒரு கதை என்னும் அளவில் மிகுந்த நன்முறையில் அமைந்ததாகவும், இதன் காரணமாக அதை மேலும் மேம்படுத்த உருவாக்கக் குழு தீர்மானித்ததாகவும் மேட்டஸ் உரைத்தார். 2009ஆம் ஆண்டு ஃபிப்ரவரித் திங்கள் 26ஆம் நாளன்று எக்ஸ்பாக்ஸ் 360 மற்றும் பிளேஸ்டேஷன் 3 ஆகிய முனையங்களில் இப்புத்திய உள்ளீட்டினை வெளியிடத் திட்டமிட்டனர். ஆயினும், 2009ஆம் ஆண்டு மார்ச் ஐந்தாம் தேதி வரை இது தாமதமாகி விட்டது. இதற்கு வர்த்தகக் காரணங்களைச் சுட்டிக் காட்டிய யூனிசாஃப்ட் நிறுவனம் இந்த விளையாட்டிற்கான கணினிப் பதிப்பாக *பின்னூட்டம்* உள்ளீட்டை இன்னமும் வெளியிடாது உள்ளது.
# பாரசீக இளவரசன் (ஒளிக்காட்சி விளையாட்டு, 2008)

## வரவேற்பு

இந்த விளையாட்டை அதன் எளிமைக்காகவும், பார்வைக்கு மிகவும் அற்புதமாகத் தோன்றும் இதன் கரண வித்தை சாகசங்கள் மற்றும் போர் உத்திகளுக்காகவும் ஐஜிஎன் எழுத்தாளர் ஹிலாரி கோல்ட்ஸ்டீன் மிகவும் பாராட்டினார். ஆயினும், "இத்தொடரில் ஒருவர் மிகுந்த ஈடுபாடு கொண்டால் மட்டுமே இவ்விளையாட்டைப் பெரிதும் இரசிக்க இயலும்" என்றும் அவர் குறிப்பிட்டார். எலைக்காவையும் அவர் மிகுந்த அளவில் புகழ்ந்தார். விளையாட்டின் இரண்டாம் நிலைப் பாத்திரமான இது, விளையாட்டு முறைமையில் முக்கியப் பங்கு கொண்டு பலருக்கும் விருப்பமான வகையில் அமைந்துள்ளதே இதன் காரணமாகும்.
இருப்பினும், இந்த விளையாட்டு மிகவும் எளிதாகவும், நுகர்வோர்- நட்பு கொண்டு இருப்பதாகவும் பலரும் விமர்சித்துள்ளனர். இதன் தளமும், போர்ப் பகுதிகளும் மிகவும் எளிமையாக வடிவமைக்கப்பட்டுள்ளதாக இவர்கள் கருதுகின்றனர். ஒன்அப்.காம் (1UP.com) என்னும் வலைத்தளம் இந்த விளையாட்டு முறைமை, தவறிழைத்த பின்னர் மீளமை என்னும் ஒரு தன்மையினைக் கொண்டுள்ளது பற்றி விமர்சித்தது.  
இதன் கலை வடிவ்மைப்பு மற்றும் விளையாட்டு முறைமை ஆகியவை பிற ஒளிக்காட்சி விளையாட்டுக்களுடன் பலவாறு ஒப்பு நோக்கப்பட்டுள்ளன. இவற்றிற்கான எடுத்துக்காட்டுகளில் *கண்ணாடி விளிம்பு* (Mirror's Edge), யூபிசாஃப்ட் நிறுவனத்தின் சொந்தத் தயாரிப்பான "*கொலையாளியின் நம்பிக்கை* " ஆகியவற்றின் பிரத்தியேகமான தளங்கள் மற்றும் நேர உத்தியின் மீதான போர் அமைப்புகள் ஆகியவை உள்ளிடும்.
# பாரசீக இளவரசன் (ஒளிக்காட்சி விளையாட்டு, 2008)

## வரவேற்பு

### விற்பனை

2008ஆம் ஆண்டு டிசம்பர் மாதம் பிளே ஸ்டேஷன் 3 என்னும் முனையத்தில் மிகுந்த அளவில் விற்பனையாகும் விளையாட்டுக்களில் *பாரசீக இளவரசன்* நான்காவது இடம் பெற்றிருந்தது. ஆயினும், இது பிளே ஸ்டேஷன் 3 மற்றும் எக்ஸ்பாக்ஸ் 360 ஆகிய இரண்டிலுமாக 483,000 அலகுகளே விற்பனையானது. பின்னர் யூபிசாஃப்ட் வெளியிட்ட விற்பனை விபரங்களின்படி 2009ஆம் ஆண்டு ஜனவரி வரையில் *பாரசீக இளவரசன்* 2.2 மில்லியன் பிரதிகள் விற்றுள்ளதாக அறிய வந்துள்ளது.
# பாரசீக இளவரசன் (ஒளிக்காட்சி விளையாட்டு, 2008)

## வரவேற்பு

### விருதுகள்

2009ஆம் ஆண்டு ஃபிப்ரவரித் திங்கள் 19ஆம் நாள், 12ஆம் வருடாந்திர இடையூட்டு சாதனை விருதுகள் நிகழ்வில் (Annual Interactive Achievement Awards) *பாரசீக இளவரசன்* "அசைவூட்டத்தில் மிகப் பெரும் சாதனை" என்னும் விருது பெற்றது.
# நான்மணிமாலை

**நான்மணிமாலை** என்பது தமிழில் உள்ள 90 பிரபந்த வகைகளுள் ஒன்று. அந்தாதியாக நாற்பது செய்யுள்களில் அமையும் இப் பிரபந்த வகையில் வெண்பா, கலித்துறை, அகவல், விருத்தம் என்னும் பாடல் வகைகள் மாறி மாறி அமைந்து வரும். இவ்வாறு நான்கு பா வகைகள் மாலை போல் கோர்வையாக அமைவதாலேயே இது நான்மணிமாலை எனப்படுகின்றது.
# நான்மணிமாலை

## எடுத்துக்காட்டு

சுப்பிரமணிய பாரதியார் பாடிய விநாயகர் நான்மணிமாலையில் இருந்து முதல் நான்கு பாடல்களும், ஐந்தாம் பாடலின் பகுதிகளும் எடுத்துக் காட்டாகத் தரப்பட்டுள்ளன. முதல் பாடல் முடியும் சொல்லில் இரண்டாம் பாடல் தொடங்குவதையும் அவ்வாறே இரண்டாம், மூன்றாம், நான்காம் பாடல் முடியும் சொற்களில் மூன்றாம், நான்காம், ஐந்தாம் பாடல்கள் தொடங்குவதையும் காணலாம். முதல் நான்கு பாடல்களும் வெண்பா, கலித்துறை, விருத்தம், அகவல் ஆகிய செய்யுள் வடிவில் அமைந்திருப்பதையும், ஐந்தாம் பாடல் மீண்டும் வெண்பாவாக அமைந்துள்ளதையும் காணலாம்.
# நான்மணிமாலை

## எடுத்துக்காட்டு

### விநாயகர் நான்மணிமாலை

**வெண்பா**
: சக்திபெறும் பாவாணர் சாற்றுபொருள் யாதெனினும்
: சித்திபெறச் செய்வாக்கு வல்லமைக்கா - அத்தனே!
: நின்றனுக்குக் காப்புரைப்பார் நின்மீது செய்யுநூல்
: இன்றிதற்குங் காப்பு நீயே.  
**கலித்துறை**
: நீயே சரணம் நின தருளே சரணஞ் சரணம்
: நாயேன் பலபிழை செய்து களைத்துனை நாடிவந்தேன்
: வாயே திறவாத மௌனத் திருந்துன் மலரடிக்குத்
: தீயே நிகர்த்தொளி வீசுந் தமிழ்க்கவி செய்குவனே.  
**விருத்தம்**
: செய்யுந்தொழிலுன் தொழிலே காண்;
: சீர்பெற்றிட நீ யருள் செய்வாய்,
: வையந் தனையும் வெளியினையும்
: வானத்தையு முன் படைத்தவனே!
: ஐயா, நான் முகப் பிரமா,
: யானைமுகனே, வாணிதனைக்
: கையாலணைத்துக் காப்பவனே,  
**அகவல்**
: கற்பக விநாயகக் கடவுளே, போற்றி!
: சிற்பர மோனத் தேவன் வாழ்க!
: வாரண முகத்தான் மலர்த்தாள் வெல்க!
: ஆரண முகத்தான் அருட்பதம் வெல்க!
: படைப்பபுக் கிறையவன் பண்ணவர் நாயகன்
: இந்திர குரு என திதயத் தொளிர்வான்
: சந்திரமவுலித் தலைவன் மைந்தன்
: கணபதி தாளைக் கருத்திடை வைப்போம்;
: குணமதிற் பல வாம்; கூறக் கேளீர்;
: உட்செவி திறக்கும்; அகக்கண் ஒளிதரும்;
: அக்கினி தோன்றும்; ஆண்மை வலியுறும்;
: திக்கெல்லாம் வென்று ஜயக்கொடி நாட்டலாம்
: கட்செவி தன்னைக் கையிலே எடுக்கலாம்;
: விடத்தையும் நோவையும் வெம்பகை யதனையும்
: துச்ச மென்றெண்ணித் துயரிலா திங்கு
: நிச்சலும் வாழ்ந்து நிலை பெற்றோங்கலாம்;
: அச்சம் தீரும்; அமுதம் விளையும்;
: வித்தை வளரும்; வேள்வி யோங்கும்;
: அமரத் தன்மையு மெய்தவும்
: இங்கு நாம் பெறலாம்; இ·துணர் வீரே.  
**வெண்பா**
: உணர்வீர், உணர்வீர் உலகத்தீரிங்குப்
: புணர்வீர் அமரருறும் போகம் - கணபதியைப்
: ..............
# நான்மணிமாலை

## நான்மணிமாலைகள் சில

- கதிரை நான்மணிமாலை - நெ. வை. செல்லையா (வண்ணார்பண்ணை, யாழ்ப்பாணம்)
- கந்தவனக்கடவை நான்மணிமாலை - சோமசுந்தரப் புலவர் (நவாலி, யாழ்ப்பாணம்)
- நல்லை நான்மணிமாலை - ச. சபாரத்தின முதலியார் (கொக்குவில், யாழ்ப்பாணம்)
- பாண்டித்துரைத்தேவர் நான்மணிமாலை - சிவசம்புப் புலவர் (உடுப்பிட்டி, யாழ்ப்பாணம்)
- புலோலி நான்மணிமாலை - சிவசம்புப் புலவர் (உடுப்பிட்டி, யாழ்ப்பாணம்)
- நால்வர் நான்மணிமாலை - சிவப்பிரகாச சுவாமிகள்
- கோயில் நான்மணிமாலை - பட்டினத்தார்
- விநாயகர் நான்மணிமாலை - சுப்பிரமணிய பாரதியார்
- திருவாரூர் நான்மணிமாலை -குமரகுருபரர்
# நான்மணிமாலை

## உசாத்துணைகள்

- சதாசிவம், ஆ. (தொகுப்பாசிரியர்), ஈழத்துத் தமிழ்க் கவிதைக் களஞ்சியம், சாகித்திய மண்டல வெளியீடு. கொழும்பு. 1966.
- குப்பன், நா., நால்வர் நான்மணிமாலை உரை ஆய்வு, தமிழ் மலர்ப் பதிப்பகம், சென்னை. 1994.
# அந்தாதி

**அந்தாதி** (**கடைமுதலி / ஈற்றுமுதலி**) என்பது யாப்பியலில் ஒரு தொடை வகையையும், ஒரு பிரபந்த வகையையும் குறிக்கும். அந்தாதி என்னும் சொல் *முடிவு* என்னும் பொருள்படும் *அந்தம்*, தொடக்கம் என்னும் பொருள்படும் *ஆதி* ஆகிய இரு சொற்களின் சேர்க்கையால் உருவானது. இதற்கேற்ப, ஒரு பாடல் முடிவில் உள்ள எழுத்து, அசை, சீர், அல்லது அடி அடுத்து வரும் பாடலின் தொடக்கமாக அமையும் பாடல்களால் ஆனது, அந்தாதிச் செய்யுள் ஆகும். அடுத்தடுத்து வரும் அடிகள் அந்தாதியாக அமையும் போது, அது அந்தாதித் தொடை (கடைமுதலி/ஈற்றுமுதலித் தொடை) எனப்படும். அந்தாதி (கடைமுதலி / ஈற்றுமுதலி ) அமைப்பு பாடல்களை வரிசையாக மனப்பாடம் செய்வதற்கு வசதியாக உள்ளது.
# அந்தாதி

## வரலாறு

சங்க இலக்கியங்களில் ஒன்றான பதிற்றுப்பத்தின் நான்காம் பத்தில் அந்தாதி அமைப்பு உண்டு. எனினும் அந்தாதி இலக்கியமாகத் தனியே அமைந்தவற்றில் இன்று கிடைக்கும் பழைய நூல் காரைக்கால் அம்மையாரின் அற்புதத் திருவந்தாதி ஆகும். தவிர பன்னிரு திருமுறைகளில் பதினோராம் திருமுறையில் உள்ள நூல்களில் எட்டு அந்தாதி வடிவில் அமைந்துள்ளன.  
மாணிக்கவாசகரின் திருவாசகம், திருமூலரின் திருமந்திரம், நம்மாழ்வாரின் திருவாய்மொழி ஆகியவற்றிலும் அந்தாதி வடிவில் அமைந்த பாடல்களைக் காண முடியும். இவை தவிர பிரபந்த வகையைச் சேர்ந்த நான்மணிமாலை, இரட்டைமணிமாலை, அட்டமங்கலம், நவமணிமாலை, ஒருபா ஒருபது, இருபா இருபது, மும்மணிக்கோவை, மும்மணிமாலை, கலம்பகம் என்பவை அந்தாதியாக அமைகின்றன.
# அந்தாதி

## வகைகள்

அந்தாதிகள் பல வகைகளாக உள்ளன; இவற்றுள் பின்வருவன அடங்கும்:
- ஒலியந்தாதி (ஒலி ஈற்றுமுதலி )
- பதிற்றந்தாதி (பதிற்ற ஈற்றுமுதலி )
- நூற்றந்தாதி (பதிற்ற ஈற்றுமுதலி )
- கலியந்தாதி (கலி ஈற்றுமுதலி )
- கலித்துறை அந்தாதி (கலித்துறை ஈற்றுமுதலி )
- வெண்பா அந்தாதி (வெண்பா ஈற்றுமுதலி )
- **யமக அந்தாதி** (யமக ஈற்றுமுதலி )
- சிலேடை அந்தாதி
- திரிபு அந்தாதி
- நீரோட்ட யமக அந்தாதி
# அந்தாதி

## சில அந்தாதி நூல்கள்

- அற்புதத்திருவந்தாதி - காரைக்கால் அம்மையார்
- அபிராமி அந்தாதி-அபிராமி பட்டர்
- திருத்தொண்டர் திருவந்தாதி - நம்பியாண்டார் நம்பி
- திருவேகம்பமுடையார் அந்தாதி - பட்டினத்தடிகள்
- கந்தர் அந்தாதி- அருணகிரிநாதர்
- அழகரந்தாதி-பிள்ளைப் பெருமாள் ஐயங்கார்
- திருவேங்கடத்தந்தாதி -பிள்ளைப் பெருமாள் ஐயங்கார்
- நூற்றெட்டு திருப்பதி அந்தாதி-பிள்ளைப்பெருமாள் ஐயங்கார்
- பொன்வண்ணத்தந்தாதி- சேரமான் பெருமாள் நாயனார்
- திருக்கருவைப் பதிற்றுப்பத்தந்தாதி - அதிவீரராம பாண்டியர்
- திருச்செந்தில் நிரோட்டக யமக அந்தாதி - சிவப்பிரகாச சுவாமிகள்
- சடகோபர் அந்தாதி - கம்பர்
- சரசுவதி அந்தாதி - கம்பர்
- திருவரங்கத்து அந்தாதி - பிள்ளைப் பெருமாள் அய்யங்கார்
- திருவிடைமருதூர் அந்தாதி
- கயிலைபாதி காளத்திபாதி அந்தாதி
- அம்மை பாதி அப்பன் பாதி அந்தாதி
- குருநாதன் அந்தாதி
- இராமானுச நூற்றந்தாதி-திருவரங்கத்தமுதனார்
- திருநூற்றந்தாதி - அவிரோதிநாதர் - ஜைன நூல் - 14ம் நூற்றாண்டு
# பிரம்மரிஷி

**பிரம்மரிசி** என்பது ரிசிகளின் தவவலிமைக்கு ஏற்றவாறு கொடுக்கப்படும் பட்டங்களில் மிக உயர்ந்தபட்டமாகும். இத்தகைய பட்டம் பெற்றவர்கள் மற்ற ரிசிகளில் உயர்ந்தவராக மதிக்கப்படுவார் என்கிறது இந்து தொன்மவியல் நூல்கள்.  
ரிஷிகளுக்கேல்லாம் ரிஷி என்பவரை மகரிஷி என்றழைப்பர். மகரிஷிகளுக்கெல்லாம் ரிஷி என்பவரை **பிரம்மரிஷி** என்பர். வேதங்களின் படி எவர் ஒருவர் பிரம்மஞானம் பெற்றவராக கருதப்படுகிராரோ, அவரே பிரம்மரிஷி என்ற பட்டத்துடன் அழைக்கப்படுவார். இதுவரை பிருகு, அத்திரி, அங்கரிசர் , காச்யபர், விசுவாமித்ரர், வசிஷ்டர், சாண்டில்யர் ஆகிய எழு ரிஷிகள் மட்டுமே. பிரம்மரிஷி பட்டம் பெற்றுள்ளனர். இதில் விசுவாமித்ரர் மட்டும் சத்ரிய குலத்தில் தோன்றி தன் தவ வலிமையால் பிரம்மரிஷி பட்டம் பெற்றார். பிரம்மரிஷிகளுக்கு தேவர்களுக்கு நிகரான சக்தி இருப்பதாகவும் வேதங்கள் கூறுகின்றன.
# பிரம்மரிஷி

## பழமொழி

- வசிட்டர் வாயால் பிரம்மரிசி பட்டம்
# பிரம்மரிஷி

## ரிஷிகள்

ரிஷிகள் விஞ்ஞானம் மருத்துவம் போன்ற பல துறைகளிலும் முன்னோடிகளாக இருந்து வந்ததை பல நூல்கள் குறிப்பிடுகின்றன. "ஊர்வசி பஞ்சரத்னம்" எனும் நூல் தாயின் வயிற்றில் கருவின் வளர்ச்சியை பல ஆயிரம் ஆண்டுகளுக்கு முன்னரே ரிஷிகள் அறிந்திருந்ததைக் குறிப்பிடுகின்றது.
# பிரம்மரிஷி

## இவற்றையும் காண்க

- சப்தரிஷிகள்
# விநாயகர் நான்மணிமாலை

**விநாயகர் நான்மணிமாலை** சுப்பிரமணிய பாரதியாரால் பாடப்பட்டது. புதுவை மணக்குள விநாயகரை வேண்டிப் பாடப்பட்ட இந்நூல், நான்மணிமாலை எனப்படும் பிரபந்த வகையைச் சார்ந்தது. மேற்படி கோயிலின் உள் வீதியில் இப் பாடல்கள் சலவைக்கல்லில் பொறிக்கப்பட்டுள்ளன. இந்நூல் பாரதியார் இறந்த பின்னர் 1929-ஆம் ஆண்டில் முதல் பதிப்பைக் கண்டது.  
1919-ஆம் ஆண்டில் பாரதியார் இருக்கும்போதே "விநாயகர் தோத்திரம்" என்னும் நூலொன்றை அச்சிடும் முயற்சியைப்பற்றிப் பாரதியார் சி. விசுவநாத ஐயர் என்பவருக்கு எழுதிய கடிதத்தில் குறிப்பிடப்பட்டுள்ளது. இதுவே விநாயகர் நான்மணிமாலை என்னும் தலைப்பிட்டுப் பின்னர் அச்சிடப்பட்டிருக்கலாம் என்ற கருத்தும் நிலவுகின்றது. இந்நூலின் கையெழுத்துப் பிரதியில் சில இடங்கள் பாரதியாரால் நிரப்பப் படாமல் இருந்தன என்றும் அவற்றைப் பின்னாளில் கவிமணி தேசிக விநாயகம் பிள்ளை, சுத்தானந்த பாரதியார் ஆகியோர் பூர்த்தி செய்தனர் என்றும் சொல்லப்படுகிறது  
இந்நூல் வெண்பா, கட்டளைக் கலித்துறை, ஆசிரிய விருத்தம், அகவல் என்னும் நான்கு பாடல் வகைகளின் கோர்வையாக அமைந்து அந்தாதிச் செய்யுள் அமைப்பைக் கொண்டு விளங்குகிறது. இதில் 40 பாடல்கள் உள்ளன.  
பிற்காலத்தில் சினிமாப் பாடல்கள் மூலம் மக்களுக்குப் பழக்கமான வரிகள் பல இந்த நூலில் காணப்படுகின்றன. பாடல் ஒன்றில் வரும் கீழ்க்கண்ட,  
: *எனக்கு வேண்டும் வரங்களை யிசைப்பேன் கேளாய் கணபதி,*
: *மனத்திற் சலன மில்லாமல், மதியிலிருளே தோன்றாமல்,*
: *நினைக்கும் பொழுது நின் மவுன நிலை வந்திட நீ செயல்வேண்டும்.*
: *கனக்குஞ் செல்வம் நூறு வய திவையுந்தர நீகடவாயே.*  
என்னும் வரிகளும், பாரதியின் ஆளுமையை வெளிப்படுத்துவதற்காகச் சினிமாவொன்றில் பயன்படுத்திய,  
: *நமக்குத் தொழில் கவிதை நாட்டிற் குழைத்தல்*
: *இமைப் பொழுதுஞ் சோரா திருத்தல்*  
ஆகிய வரிகளும் இதற்கு எடுத்துக்காட்டுகள்.  
: *உனக்கே யென்னாவியு முள்ளமுந் தந்தேன்*
: *மனக்கேதம் யாவினையும் மாற்றி - எனக்கே*
: *நீண்ட புகழ் வாணாள் நிறை செல்வம் பேரழகு*
: *வேண்டுமட்டும் ஈவாய் விரைந்து.*  
என்று தனக்காகவும் விநாயகரிடம் வரம் கேட்கும் பாரதியார்,  
: *பேசாப் பொருளைப் பேச நான் துணிந்தேன்*
: *கேட்கா வரத்தைக் கேட்க நான் துணிந்தேன்.*
: *மண்மீதுள்ள மக்கள், பறவைகள்,*
: *விலங்குகள், பூச்சிகள், புற்பூண்டு, மரங்கள்*
: *யாவுமென் வினையா விடும்பை தீர்ந்தே*
: *இன்பமுற் றன்புட நிணங்கி வாழ்ந்திடவே*
: *செய்தல் வேண்டும், தேவ தேவா!*
: *ஞானாகா சத்து நடுவே நின்று நான்*
: *பூமண்டலத்தில் அன்பும் பொறையும்*
: *விளங்குக, துன்பமு மிடிமையு நோவுஞ்*
: *சாவு நீக்கிச் சார்ந்த பல்லுயிரெலாம்*
: *இன்புற்று வாழ்க என்பேன்! இதனை நீ*
: *திருச்செவி கொண்டு திருவுள மிரங்கி*
: *அங்ஙனே யாகுக' என்பாய், ஐயனே!*
: *இந்நாள், இப்பொழு தெனக் கிவ்வரத்தினை*
: *அருள்வாய்;.....*  
என்னும் வரிகள் மூலம் உலகில் உள்ள உயிரினங்கள் யாவும் இன்புற்று வாழச் செய்வதற்கான சக்தியைத் தனக்கு அருளுமாறும் இறைவனை வேண்டுகிறார்.
# நால்வர் நான்மணிமாலை

**நால்வர் நான்மணிமாலை**  
என்பது சைவ சமயக் குரவர்களான திருஞான சம்பந்தர், திருநாவுக்கரசர், சுந்தரமூர்த்தி நாயனார், மாணிக்கவாசகர் ஆகியோரின் சமயப் பணி பற்றிக் கூறும் நூலாகும். இது பிரபந்தம் எனப்படும் தமிழ்ச் சிற்றிலக்கிய வகைகளுள் ஒன்றான நான்மணிமாலை என்னும் வகையைச் சார்ந்தது. வெண்பா, கலித்துறை, விருத்தப்பா, அகவற்பா என்னும் என்னும் நான்கு பா வகைகள் மாறிமாறி அமைந்த 40 பாடல்களினால் இந்நூல் ஆக்கப்பட்டுள்ளது. வெண்பாப் பாடல்கள் சம்பந்தர் பற்றியும், கலித்துறைப் பாடல்கள் திருநாவுக்கரசர் பற்றியும், விருத்தப்பாக்கள் சுந்தரர் பற்றியும், அகவற்பாக்கள் மாணிக்கவாசகர் பற்றியும் கூறுகின்றன. சைவசமயக் குரவர்கள் பற்றிய நூலாதலால் இதனைப் பெரிய புராணச் சுருக்கம் என்றும், **குட்டிப் பெரியபுராணம்** என்றும் குறிப்பிடுவதுண்டு.  
இந்நூல், காஞ்சீபுரத்தில் பிறந்து துறைமங்கலம் என்னும் ஊரில் வாழ்ந்தவரான சிவப்பிரகாசர் என்பவரால் இயற்றப்பட்டது. இது மிகவும் கருத்துச் செறிவு கொண்ட நூலாதலால் இதன் பொருளை விளக்கப் பிற்காலத்தில் ஏழு உரை நூல்கள் எழுதப்பட்டன. இவை,  
1. ஆறுமுக நாவலர் உரை, 1873.
1. இராமலிங்க சுவாமிகள் உரை, 1896.
1. சுவாமிநாத பண்டிதர் உரை, 1916.
1. நடராஜ தேசிகர் உரை, 1955.
1. பு. சி. புன்னைவனநாத முதலியார் உரை, 1960.
1. கொ. இராமலிங்கத் தம்பிரான் உரை, 1966.
1. வை. இரத்தின சபாபதி உரை, 1984.  
என்பனவாகும்.
# மார்ட்டின் விக்கிரமசிங்க

**மார்ட்டின் விக்கிரமசிங்க** (*Martin Wickramasinghe*, மே 29, 1890 - ஜூலை 23, 1976) சிங்கள எழுத்தாளரும் பத்திரிகை ஆசிரியரும் ஆவார். புதினம், சிறுகதை கவிதை, நாடகம், விமர்சனம் ஆகிய அத்தனை துறையிலும் எழுதியுள்ளார்.
# விவசாயத் தகவல் ஊடகம்

| *விவசாயத் தகவல் ஊடகம்* |  |  |
| --- | --- | --- |
| **வெளியீட்டாளர்** | கிராமம் கல்வி மற்றும் வேளாண்
முன்னேற்ற சமூக ஊடகம் |  |
| **இதழாசிரியர்** | சக்திவேல் |  |
| **வகை** | வேளாண்மைஇணைய இதழ் |  |
| **வெளியீட்டு சுழற்சி** |  |  |
| **முதல் இதழ்** | 16-01-2010 |  |
| **நிறுவனம்** | கிராமம் கல்வி மற்றும் வேளாண்
முன்னேற்ற சமூக ஊடகம் |  |
| **நகரம்** | ஈரோடு |  |
| **மாநிலம்** | தமிழ்நாடு |  |
| **நாடு** | இந்தியா |  |
| **தொடர்பு முகவரி** | கிராமம் கல்வி மற்றும் வேளாண்
முன்னேற்ற சமூக ஊடகம்
ஈரோடு
தமிழ்நாடு,
இந்தியா |  |
| **வலைப்பக்கம்** | விவாசாயத் தகவல் ஊடகம் இணைய இதழ் | } |
விவசாயத் தகவல் ஊடகம் என்பது இணையம் வழியாகப் பகிர்ந்து கொள்ளும் முதல் வேளாண்மை நிகழ்நிலை இணைய தளமாக செயல்பட்டு வருகிறது.
# விவசாயத் தகவல் ஊடகம்

## தகவல் பகிர்வுக் களம்

வேளாண்மை சார்ந்த தகவல்களை அனைவரும் அறிந்து கொள்ள வேண்டும் என்ற நோக்கில்,விவசாயம் சார்ந்த கேள்விகள் மற்றும் சந்தேகங்களுக்கு விடை அளித்தல், விவசாயம் குறித்த கருத்துப் பகிர்வு, விவசாயப் பொருட்கள் வாங்க விற்க உதவிகள், விவசாயச் செய்திகள், தொழில் நுட்பங்கள், சந்தை நிலவரம், விவசாய நிகழ்வுகள் குறித்த விபரங்கள் என முற்றிலும் விவசாயம் சார்ந்த தகவல்களைப் பகிர்ந்து கொள்ளும் ஒரு களமாக இந்த இதழ் உள்ளது.
# விவசாயத் தகவல் ஊடகம்

## சேவைத் தொடக்கம்

கடந்த 2009 ஆம் ஆண்டு ஆகஸ்ட் மாதம் முதல் விவசாய தகவல் ஊடக இணைய தளம் தனது முன்னோட்டத்தினை செயல்படுத்தத் துவங்கியது. 2010 ம் ஆண்டு ஜனவரி 16 முதல் தனது அதிகாரப் பூர்வ சேவையினை துவக்கியது. விவசாய தகவல் ஊடகம் எந்த வித இலாப நோக்கமும் இன்றி செயல்படும் கிராம கல்வி மற்றும் வேளாண் வளர்ச்சி தன்னார்வ நிறுவனத்துடன் இணைந்து உலக விவசாயி , ஹல்லோ அக்ரி போன்ற விவசாயிகளுக்கான திட்டங்களையும் செயல்படுத்தி வருகிறது.
# விவசாயத் தகவல் ஊடகம்

## இலவசச் சேவை

விவசாயிகள் குறித்து கணக்கீடு செய்து இணையத்தில் பதிவேற்றம் செய்வதாக கடந்த 2009 ஆகஸ்ட் மாதம் அறிவிப்பு வெளியிட்டு அதற்கான செயல்பாடுகளில் முனைப்பு காட்டி வரும் இந்தத் தளம், விவசாயிகளின் பொருட்களை நேரடியாக விற்பனை செய்யும் நோக்கத்துடன் இலவசச் சேவைகளை அளிக்கிறது. குறிப்பாக,
விவசாயிகள் மற்றும் விறபனையாளர்களுக்கான வணிகத் தொடர்பினை அமைத்து தருதல், வேளாண் பட்டதாரிகள் உதவியுடன் தொலைபேசி வழியான தகவல் அளிப்பு உட்பட பல தொலைபேசி வழி சேவைகளை இலவசமாக அளித்து வருகிறது. மேலும் விவசாயிகளுக்கான நேரடிக் கள உதவிக்கு என ஊராட்சி ஒன்றியம் வாரியாக ஒரு தனிக்குழு அமைத்து விவசாயிகளுக்கும், வேளாண்மைத் தொழில் சார்ந்த சமூகத்தின் முன்னேற்றத்திற்கும் உதவிட முனைந்து வருகிறது,
# விவசாயத் தகவல் ஊடகம்

## குறுந்தகவல்

எஸ் எம் எஸ் எனப்படும் குறுந்தகவல் மூலமாக விவசாயிகள் கேட்கும் தகவல்கள் குறித்த மாற்றங்கள் நிகழ்வுகளை அனுப்பும் சேவையும் இங்கே கிடைக்கிறது
# விளிம்புவிளைவுக் கீற்றணி

**விளிம்புவிளைவுக் கீற்றணி** என்பது ஒளியின் நிறப்பிரிகையினால் நிறமாலையைப் பெற உதவும் ஓர் கருவி; இது அதிக எண்ணிக்கையிலான, சமதூரத்தில் அமைந்த, இணையான பிளவுகளால் ஆன ஓர் அமைப்பு. ஒளியின் விளிம்புவிளைவு பற்றி அறியப் பயன்படுகிறது. இவ்விளைவைக் காண கீற்றணியின் தளத்தில் படும் ஒளியின் அலைநீளமானது பிளவின் அகலத்திற்கு ஒப்பிடத்தக்கதாக இருத்தல் வேண்டும். கீற்றணி இரு வகைப்படும்:
1. ஊடுருவுக் கீற்றணி.
1. எதிரொளிப்புக் கீற்றணி.
# விளிம்புவிளைவுக் கீற்றணி

## ஊடுருவுக் கீற்றணி

ஒளி ஊடுருவும் பொருளான கண்ணாடி அல்லது பெர்சுபெக்சினாலான (perspex) தகட்டில் வைர ஊசியின் உதவியால், ஒரு செ.மீ. அகலத்தில் பல்லாயிரம் வரிப்பள்ளங்கள் (கோடுகள்) கீறப்பட்டிருக்கும், ஒரு வகைக் கீற்றணி. கோடுகள் உள்ள பகுதி ஒளிபுகாத் தன்மையுடையதாயும் கோடுகளுக்கு இடைப்பட்ட பகுதி பிளவு போன்றும் செயல்படும். இதனுள் ஊடுருவும் ஒளி நிறமாலை வரிசைகளைத் தோற்றுவிக்கும். இந்நிறமாலையில் முதலில் ஊதா நிறமும் இறுதியில், அதாவது அதிகளவு விளக்கமடைந்து, சிவப்பு நிறமும் தோன்றும். (*முப்பட்டக நிறப்பிரிகையில் சிவப்பு சிறும விளக்கமும் ஊதா பெரும விளக்கமும் அடைகின்றன என்பதை நோக்குக*).
# விளிம்புவிளைவுக் கீற்றணி

## எதிரொளிப்புக் கீற்றணி

ஓர் எதிரொளிப்புத் தளம் அல்லது எதிரொளிப்புப்பூச்சு இடப்பட்ட தள / குழிவான பரப்பின் மீது சம அகலமுடைய, இணையான வரிப்பள்ளங்கள் (கோடுகள்) வரையப்பட்ட அமைப்பு. இவ்வகைக் கீற்றணிகளின் சிறப்பு அகச்சிவப்பு, புற ஊதா ஒளிகளையும் நிறப்பிரிகைக்கு உட்படுத்தும் தன்மையே. (ஊடுறுவுக் கீற்றணிகளில் இவ்விரு ஒளிகளும் ஊடுருவ முடியாது). குறுவட்டு எதிரொளிப்புக் கீற்றணிக்கு ஒரு சிறந்த எடுத்துக்காட்டாகும்.
# விளிம்புவிளைவுக் கீற்றணி

## கீற்றணியின் தரம்

ஒரு கீற்றணியின் தரம் அதில் வரையப்பட்ட கோடுகளின் நேர் கோட்டுத்தன்மை, இணைப்பண்பு, கோடுகளின் சமதூரம் ஆகியவற்றைப் பொறுத்தது. சிறந்த கீற்றணிகள் கருமையான பின்னணியில் தெளிவான விளிம்புவிளைவு நிகழ்வை ஏற்படுத்த வல்லவை.
# விளிம்புவிளைவுக் கீற்றணி

## கீற்றணிச் சமன்பாடு

:<math> d \ \sin{\theta} = m \lambda.</math>
இங்கு,
- d என்பது பிளவுகளுக்கு இடைப்பட்ட தொலைவு
- θ என்பது விளிம்புவிளைவுக் கோணம்,
- m என்பது நிறமாலை வரிசை
- λ என்பது ஒளியின் அலைநீளம்
# விளிம்புவிளைவுக் கீற்றணி

## குறிப்புதவி

- இயல்பியல் களஞ்சியம் -- தொகு. ப.க. பொன்னுசாமி -- பக். 145
-
# டுவோரக் விசைப்பலகை

**டுவோரக் விசைப்பலகை** (*Dvorak Keyboard*) 1936 ஆம் ஆண்டில் ஆகஸ்ட் டுவோரக், வில்லியம் டீலி ஆகியோரால் காப்புரிமை பெறப்பட்டது. நிலவும் ஆங்கில விசைப்பலகை வடிவமைப்பான குவர்ட்டி (*QWERTY*) விசைப்பலகைக்கு ஒரு நிறுவப்பட்ட 'மாற்றாக' இது கருதப்படுகிறது. தட்டச்சில் அதிவேகம், குறைவான தட்டச்சுப் பிழைகள், தட்டச்சுகையில் தேவைப்படும் குறைவான 'விரல்களின் இயக்கம்' ஆகியவை டுவோரக் விசைப்பலகையின் சிறப்புகளாக அதன் ஆதரவாளர்கள் கருதுகின்றனர்.
# டுவோரக் விசைப்பலகை

## வரலாறு

### குவர்ட்டி விசைப்பலகையின் வரலாறு

டுவோரக் விசைப்பலகையின் வரலாற்றை அறியும் முன் குவர்ட்டி (*QWERTY*) விசைப்பலகையின் வரலாற்றை அறிதல் இன்றியமையாததாகும். 1867 ஆம் ஆண்டு கிறிஸ்தோபர் சோல்ஸ் என்பவர் அகரவரிசைப்படி ஆங்கில எழுத்துக்கள் அமைந்த தட்டச்சு எந்திரத்தை அறிமுகம் செய்தார். சமகாலத்தில் ஏறத்தாழ 51 கண்டுபிடிப்பாளர்கள் தட்டச்சு எந்திரக் காப்புரிமை பெற்றிருந்தனர். அவர்களின் அனைத்து வடிவமைப்புகளின் பொதுக் கோளாறாக 'விசைக் கம்பிகள் பிணைந்து கொள்ளுதல்' இருந்தது. தட்டச்சு விரைவாகச் செய்யப்படுகையில் ஏற்பட்ட விசைக் கம்பிகள் பிணைந்து கொள்ளும் கோளாறைச் சரிசெய்ய கண்டறியப்பட்டு அறிமுகம் செய்யப்பட்டதே 'க்வர்ட்டி' விசையமைவு முறையாகும். எந்திரத்தொழில் நுட்பத்தில் மாற்றத்தைக் கோராமல் விசையமைவு முறையில் மேற்படி 'விசைக்கம்பிகள் பிணைந்துகொள்ளும்' கோளாறை சரிப்படுத்தும் முயற்சியில் அனைத்து விசைமைவு முறைகளையும் வெற்றிகண்டு தட்டச்சு எந்திர உற்பத்தியாளர்களிடம் க்வர்ட்டி முறை பரவியது. அன்றைய தொழில்நுட்ப வளரச்சியின் வரம்புக்குள் இரண்டு சிறப்புக் கூறுகள் 'க்வர்ட்டி' விசைமைவின் வெற்றிக்கு அடிகோலின. அவை,
- பெருவீத உருவாக்கத்திற்குப் பொருந்தியமை,
- ஒப்பீட்டளவில் விசைக்கம்பிகள் 'பிணைந்திடும் கோளாறை' வெற்றி கொண்டமை
ஆகியனவாகும்.
# டுவோரக் விசைப்பலகை

## வரலாறு

### டுவோரக் விசைப்பலகையின் வரலாறு

முனைவர் ஆகஸ்ட் டுவோரக் அமெரிக்காவின் வாசிங்டன் பல்கலைக்கழகத்தின் கல்வியியல் பேராசிரியர் ஆவார். அவர் அப்பல்கலைக்கழகத்தில் ஜெர்ட்டூட் ஃபோர்டு என்பார் மேற்கொண்ட 'தட்டச்சுப் பிழைகள்' எனும் தலைப்பிலான ஆய்வுப்பணியில் ஆலோசகராக விளங்கிய காலகட்டத்தில் தட்டச்சு விசையமைவு முறைகளில் ஆர்வம் கொண்டார். 'தொடு தட்டச்சு' பரவலாகப் புழக்கத்தில் இருந்த அக்காலகட்டத்தில் முனைவர் டுவோரக் 'குவர்ட்டி' விசையமைவு முறையை ஆழ்ந்து ஆய்ந்து அது மாற்றியமைக்கப்படவேண்டும் எனும் முடிவை வந்தடைந்தார். பின் அவரும் அவரின் மைத்துனரான முனைவர் வில்லியம் டீலியும் இணைந்து தொடர் ஆய்வுகளை மேற்கொண்டனர். இருவரின் நோக்கம் மேலதிகத் தட்டச்சு வேகம், குறைந்த தட்டச்சுப்பிழைகள், தட்டச்சுகையில் குறைவான அயர்ச்சி ஆகியவற்றுக்கு உகந்த அறிவியல் வழிப்பட்ட முறையில் புதிய விசையமைவு முறையை உருவாக்குவதே. அவர்களின் முயற்சி ஆங்கில மொழியில் அதிகப் பயன்பாட்டுக்கான எழுத்துக்கள் மற்றும் எழுத்துச் சேர்க்கைகள் குறித்த ஆய்வுப் பணியிலிருந்து துவங்கியது. அவர்களின் ஆய்வுப் பொருளில் கைகளின் செயற்பாடு, விரல்களின் இயக்கம் ஆகியவற்றையும் பின்னர் இணைத்துக்கொண்டனர்.  
இவ்வாய்வுகளின் விளைவாக 1932 இல் 'டுவோரக் எளிய விசைப்பலகை' தட்டச்சு உலகில் தோன்றியது. பின்னர் 1936 ஆம் ஆண்டு முனைவர் டுவோரக் மற்றும் முனைவர் வில்லியம் டீலி ஆகியோர் இணைந்து டுவோரக் விசைப்பலகையை 'அமெரிக்க எளிய விசைப்பலகை' எனும் பெயரில் காப்புரிமை பெற்றனர். 1933 இல் முதன்முறையாக 'நாட்டிடை தட்டச்சுப் போட்டி'களில் டுவோரக் வழித் தட்டச்சர்கள் கலந்துகொண்டனர். தட்டச்சு எந்திரங்கள் பெருவீத உருவாக்கத்தில் நாளும் சந்தைக்கு வந்துகொண்டிருந்த அக்காலகட்டத்தில் தட்டச்சுத் தயாரிப்பில் முன்னணியிலிருந்த பல நிறுவனங்கள் தத்தம் நிறுவன விளம்பரத்திற்கென இப்போட்டிகளை நிகழ்த்தினர். 1934-41 ஆகிய ஆண்டுகளின் இடைப்பட்ட காலத்தில் டுவோரக் தட்டச்சாளர்கள் பத்துமுறை மேற்படி உலகப்போட்டிகளில் வென்றனர். 1935 ஆம் ஆண்டின் 20 வெற்றியாளர்களில் 10 பேர் டுவோரக் தட்டச்சாளர்கள் ஆவர். பார்பரா பிளாக் பர்ன் எனும் பெண் உலகின் வேகமான தட்டச்சாளர் என கின்னஸ் புத்தகத்தில் இடம் பெற்றவர் ஆவார். ஒரு டுவோரக் தட்டச்சரான இவர் 50 நிமிடங்களில் நிமிடத்திற்கு 150 சொற்கள் (37,500 விசைத்தட்டல்கள்) தட்டச்சக் கூடியவர் ஆவார். மேலும் தொடர்ந்து 170 சொற்கள்வரை தட்டச்சக்கூடியவர். அவரது மீஉயர் வேகம் நிமிடத்திற்கு 212 சொற்கள் என கின்னஸ் புத்தகத்தில் பதிவு பெற்றுள்ளது.
# டுவோரக் விசைப்பலகை

## விசையமைவின் வழிகாட்டு நெறிகள்

முனைவர் டுவோரக் தனது 'டுவோரக் எளிய விசைப்பலகையை' பின்வரும் புள்ளிகளிலிருந்து வடிவமைத்தார்.
1. எழுத்துகள் கைகளை மாற்றி மாற்றி அடிக்கும வகையில் அமைதல். (இது தட்டச்சு வேகத்தைக் கூட்டும், பிழைகளைத் தவிர்க்கும், தட்டச்சரின் அயர்ச்சியைக் குறைக்கும்)
1. அதிக அளவு வேகத்தை உறுதி செய்ய முதன்மை வரிசையிலேயே மிகப் பொதுவான எழுத்துகள் அமைதல் வேண்டும். (இது தட்டச்சை எளிமையாக நிகழ்த்தும். ஏனெனில் விரல்களின் இருக்கைப் பகுதியே முதன்மை வரிசை)
1. வலிமை வாய்ந்த விரல்களிலேயே மிகப் பொதுவான எழுத்துகள் அமைதல் வேண்டும்.
1. பொதுவான ஆனால் அரிதாய்ப் பயன்படுகிற எழுத்துகள் விரல்களின் கடினமான அணுகல் பகுதியான கீழ்வரிசையில் இருத்தல் வேண்டும்.
1. உலகின் பெரும்பாலான மக்கள் வலக் கையர்கள் என்பதால் தட்டச்சில் பெரும்பகுதி வலக்கையில் நிகழவேண்டும்.
1. தட்டல்கள் பொதுவாக பலகையின் விளிம்பிலிருந்து நடுப்பகுதிவரை செல்ல வேண்டும். (எதிர்திசையில் அன்று. ஏனெனில் சுண்டு விரல் தொடங்கி சுட்டுவிரல் வரை விரலியக்கம் எளிதாக நிகழும். மாறாக சுட்டுவிரல் தொடங்கி சுண்டுவிரல் எனும் போது விரலியக்கம் கடினமாக அமையும்.)
# டுவோரக் விசைப்பலகை

## குவர்ட்டி விசைப்பலகையின் குறைபாடுகள்

முனைவர் டுவோரக் குவர்ட்டி விசைப்பலகையினை ஆழ்ந்து ஆய்ந்து பின்வரும் குறைபாடுகளைத் தொகுத்தார்.
1. பொதுவான பல எழுத்துச்சேர்க்கைகளுக்கு கடினமான விரலியக்கம்.
1. பொதுவான பல எழுத்துச் சேர்க்கைகள் ஒரே விரலால் தட்டச்சப்படுதல்
1. பொதுவான பல எழுத்துச் சேர்க்கைகள் தட்டச்சுகையில் ஒரு விரலாவது பிற வரிசைகளுக்கு இடம்பெயர்தல்
1. பொதுவான பல எழுத்துச் சேர்க்கைகளுக்கு ஒரு கையினால் தட்டச்சுதலும் மற்றொரு கை சும்மா இருப்பதும் நிகழ்கிறது
1. தட்டச்சின் பெரும்பகுதி பெரும்பாலானோர்க்கு பலவீனமாக உள்ள இடக்கையில் நிகழ்கிறது.
1. பொதுவான பல எழுத்துச்சேர்க்கைகள் அடுத்தடுத்த விரல்களால் தட்டச்ச வேண்டியுள்ளது. இது வேகத்தை மட்டுப்படுத்துகிறது.
1. 30% தட்டச்சு வேகம் மட்டுப்படுகிற, கடினமான அணுகலில் அமைந்துள்ள கீழ்வரிசையில் நிகழ்கிறது
1. 52% தட்டச்சு மேல்வரிசையில் நிகழ்கிறது. முதன்மை வரிசையிலிருந்து பெரும்பாலும் மேல்வரிசைக்கு விரல்கள் சென்றுவரும் வண்ணம் நிகழ்கிறது.
# டுவோரக் விசைப்பலகை

## ஏற்பிசைவு

1982 ஆம் ஆண்டு அமெரிக்க தேசியத் தரப்படுத்தல் நிறுவனம் ANSI X4.22 எனும் டுவோரக் விசையமைவுத் தரப்படுத்தலைச் செய்தது. குவர்ட்டி விசைப்பலகையை நீக்கம் செய்யவோ அதன் பரவலைப் பெறவோ டுவோரக் விசைப்பலகையினால் இயலவில்லை. ஆயினும், 'குவர்ட்டி'க்கு நிறுவப்பட்ட மாற்றாக டுவோரக் அதிகாரப்பூர்வமாக நிலைகொண்டது. இன்று சற்றேறக்குறைய அனைத்துக் கணிணிகளும் டுவோரக் 'எளிய விசைப் பலகை' நிறுவல் வசதியைக் கொண்டிருக்கின்றன.
# டுவோரக் விசைப்பலகை

## டுவோரக் விசைப்பலகை வகைகள்

மூன்று வகையான டுவோரக் விசைப்பலகை முறைகள் நிறுவப்பட்டுள்ளன. பொது டுவோரக் விசைப்பலகை, வலக்கையர்களுக்கான டுவோரக் விசைப்பலகை, இடக்கையர்களுக்கான டுவோரக் விசைப்பலகை ஆகியவையே அவை.
# டுவோரக் விசைப்பலகை

## திறனாய்வு

குவர்ட்டியின் பரவலான புழக்கம் அதன் வெற்றியை உறுதி செய்துள்ளது. ஆகவே, அந்தப் பரவலாக்கமே டுவோரக்கின் மீதான விமர்சனமாகும்.
# டுவோரக் விசைப்பலகை

## விண்டோஸ் இயங்குதளத்தில் டுவோரக் விசைப்பலகை பயன்படுத்தல்

விண்டோஸ் இயங்குதளத்தில் குவர்ட்டி விசைப் பலகை முறையோடு டுவோரக் விசைப்பலகையைக் கூடுதலாக இணைத்துக் கொள்ளலாம். இதன்மூலம் தேவைப்படும் பொழுதில் குவர்ட்டி மற்றும் டுவோரக் விசைப்பலகைகளுக்கு எளிய குறுக்கு விசைகளைப் பயன்படுத்தி மாற்றிக் கொண்டு தட்டச்சு செய்யலாம்.
வழிமுறை
control pane > Clock, Language, and Region > change keyboards or other input methods சொடுக்கவும். பின்தோன்றும் சாளரத்தில் keyboards and Languages என்ற தாவலின் கீழ் உள்ள change keyboards எனும் பொத்தானைச் சொடுக்கவும். தோன்றும் சாளரத்தில் General என்ற தாவலில் வலப்பக்கம் தெரியும் Add என்ற பொத்தானைச் சொடுக்கி விரியும் பட்டியலில் English(United States)> keyboard>United States-dvorak ஐ தேர்வுசெய்யவும்.அல்லது அதற்குக் கீழே கொடுக்கப்பட்டுள்ள டுவோரக் விசைப்பலகையின் வலக்கை இடக்கை சிறப்பு விசைப்பலகை வாய்ப்புகளில் தேவையானதைத் தேர்வு செய்து கொள்ளலாம். பின் அதே சாளரத்தில் Advanced Key settings தாவலின்கீழ் தேவைப்படும் குறுக்குவிசைகளை அமைத்துக் கொள்ளவும். இனி எளிதாக குவர்ட்டி மற்றும் டுவோரக் விசைப்பலகைகளுக்கு எப்போது வேண்டுமானாலும் மாற்றிக் கொண்டு தட்டச்சு செய்யலாம்.
# டுவோரக் விசைப்பலகை

## டுவோரக் விசைப்பலகையும் தமிழ்99 விசைப்பலகையும்

டுவோரக் விசைப்பலகை எவ்வாறு இலகுவானது என்பதை தமிழர்கள் மரபான யளன விசைப்பலகையையும் தமிழ்99 விசைப்பலகையையும் ஒப்பிட்டு அறியலாம். டுவோரக் விசைப்பலகையின் சிறப்புகளான குறைவான அயர்ச்சி, விரைவான வேகம், இருகைகளில் சமமாக நிகழும் விரலியக்கம் ஆகிய தமிழ்99 விசைப்பலகையின் சிறப்புகள் டுவோரக் விசைப்பலகையின் சிறப்புகளுக்கு ஒப்பானவையாகும். மேலும் குவர்ட்டி விசையமைப்பின் குறைபாடுகள் யாவும் மரபான தமிழ் தட்டச்சு இயந்திர வடிவமைப்பான ‘யளன’வடிவமைப்புக்கு பொருந்தியுள்ளன. ஆங்கிலத் தட்டச்சுக்கு டுவோரக் விசையமைவினையும் தமிழ்த்தட்டச்சுக்கு தமிழ்99 விசையமைப்பும் எளிமையான, நல்ல தேர்வாகக் கருதப்படுகின்றன.  
வெளி இணைப்புகள்
# சித்ராங்கி (திரைப்படம்)

**சித்ராங்கி** 1964 ஆம் ஆண்டு வெளிவந்த தமிழ்த் திரைப்படமாகும். ஆர். எஸ். மணியின் இயக்கத்தில் மாடர்ன் தியேட்டர்ஸ் தயாரிப்பில் வெளிவந்த இத்திரைப்படத்தில் ஏ. வி. எம். ராஜன், புஷ்பலதா, ஆர். எஸ். மனோகர் மற்றும் பலரும் நடித்திருந்தனர்.  
கு. மா. பாலசுப்பிரமணியம், வாலி ஆகியோரின் பாடல்களுக்கு வேதா இசையமைத்திருந்தார். பாடல்களை டி. எம். சௌந்தரராஜன், பி. சுசீலா, கே. ஜமுனா ராணி, பொன்னுசாமி, ரத்னமாலா ஆகியோர் பாடியிருந்தனர்.
# சித்ராங்கி (திரைப்படம்)

## கதை

உதயகிரி நாட்டின் மன்னனுக்கு ஒரு தம்பி (*ஏ.வி.எம்.ராஜன்*), முடிக்குரியவன். ஆட்சியைப் பிடிக்கச் சதியில் ஈடுபடும் நாட்டின் தானைத் தலைவர் (*ஆர். எஸ். மனோகர்*). வெளியூருக்குச் செல்லும் இளவரசன் வழியில் விபத்து ஒன்றைச் சந்திக்கிறான். இளவரசனைக் காப்பாற்றித் தன் வீட்டுக்குக் கொண்டு செல்கிறாள் ஓர் ஏழைப் பெண் (*புஷ்பலதா*). இருவருக்கும் இடையில் காதல் வளருகிறது. இளவரசனை யார் என்றறியாது அவனைத் திருமணம் புரிகிறாள். முதலிரவு முடியும் முன்னரே இளவரசன் அவளைத் தனியே விட்டுச் செல்கிறான். தனது கணவனைத் தேடிச் செல்லும் புஷ்பலதா கடைசியில் ஒரு நாட்டின் மன்னனாக தனது கணவனைக் காண்கிறாள். பல இடையூறுகள், கஷ்டங்களுக்குப் பின்னர் இருவரும் இணைகின்றனர்.
# சித்ராங்கி (திரைப்படம்)

## இடம்பெற்ற பாடல்கள்

- *நெஞ்சினிலே நினைவு முகம்* (பாடியோர்: டி.எம்.எஸ், பி. சுசீலா, கே. ஜமுனா ராணி, இயற்றியவர்: கு. மா. பாலசுப்பிரமணியம்)
- *இன்று வந்த சொந்தமா இடையில்* (பி. சுசீலா, டி. எம். சௌந்தரராஜன்)
- *பொழுது புலர்ந்தது பூப் போலே பூமி வெளுத்தது* (பி. சுசீலா)
- *வேலோடு விளையாடும்* (பி. சுசீலா, ராகம்: ஆபேரி)
- அன்ன நடை சின்ன இடை எப்படி (கே. ஜமுனா ராணி இயற்றியவர்: வாலி இசையமைப்பு: வேதா)
- ஒய்யாரி பாமா உனக்காக மாமா (எஸ். வி. பொன்னுசாமி ஏ. ஜி. ரத்னமாலா மற்றும் குழுவினர் இசையமைப்பு: வேதா)
- ரோஜாப்பூக் கன்னத்திலே தேன் பாயும் ராஜாத்தி கண்களிலே மீன் பாயும் (கே. ஜமுனா ராணி இசையமைப்பு: வேதா)
- *உனக்கு ஒண்ணு எனக்கு ஒண்ணு இருக்குது மனசு* (திருச்சி லோகநாதன் ஏ. ஜி. ரத்னமாலா இசையமைப்பு: வேதா)
-  
- blast from the past, Chitrangi (1964), ரண்டோர் கை, த இந்து, ஜூலை 16, 2010 -
# இராஜேஷ்

**இராஜேஷ்** (*Rajesh*, 20 திசம்பர் 1949 - 29 மே 2025) தமிழ், மலையாளம் ஆகிய மொழித் திரைப்படங்களிலும், தொலைக்காட்சித் தொடர்களிலும் நடித்த இந்திய நடிகராவார். திரைப்படங்களில் 49 ஆண்டுகளுக்கும் மேலாக நடித்துள்ள இவர், 150-இற்கும் மேற்பட்ட திரைப்படங்களில் முன்னணிக் கதாபாத்திரங்களிலும் துணை வேடங்களிலும் நடித்துள்ளார். காரைக்குடி அழகப்பா கல்லூரியில் பி. யு. சி முடித்த பிறகு, இவர் பச்சையப்பா கல்லூரியில் சேர்ந்தார். ஆனால் எதிர்பாராத நிலையில் தனது கல்லூரிக் கல்வியை முடிக்கவில்லை. புரசைவாக்கத்தில் உள்ள புனித பவுல் உயர்நிலைப் பள்ளியிலும், பின்னர் 1972 முதல் 1979 வரை திருவல்லிக்கேணியிலுள்ள கெல்லெட் மேல்நிலைப் பள்ளியிலும் ஆசிரியராகப் பணியாற்றினார். கதாநாயகனாக இவரது முதற் படம் இராஜ்கண்ணு தயாரித்த கன்னிப்பருவத்திலே (1979). கே. பாலசந்தரின் *அச்சமில்லை அச்சமில்லை* திரைப்படத்தில் ராஜேஷ் நடித்தார். பின்னர், இவர் குணச்சித்திர வேடங்களில் நடிக்கத் தொடங்கினார். கமலகாசனுடன் *சத்யா*, மகாநதி, விருமாண்டி போன்ற படங்களில் நடித்தார்.  
உணவகம் நடத்துதல், வீடு நிலம் வாங்கி விற்கும் வணிகத்திலும் ஈடுபட்டார். நகரத்தில் ஒரு முன்னணிக் கட்டுமானர் ஆவார். இராஜேசின் மனைவி 2012 ஆகத்து 6 அன்று இறந்தார்.  
1985-இல் சென்னை கே. கே. நகர் அருகே திரைப்படப் படப்பிடிப்பிற்காக ஒரு பங்களா கட்டிய முதல் தமிழ் நடிகர் இவர் ஆவார். இது அப்போதைய முதலமைச்சர் எம். ஜி. இராமச்சந்திரனால் திறந்து வைக்கப்பட்டது. அந்த வீட்டில் தமிழ், மலையாளம், இந்தி ஆகிய மொழிகளில் வெளிவந்த பல திரைப்படங்களின் படப்பிடிப்புகள் நடைபெற்றன. பின்னர் 1993-இல் வீடு, நிலம் வாங்கி விற்கும் வணிகத்தைத் தொடங்கியபோது அதை விற்றார். 90களின் முற்பகுதியில், இவருடைய நண்பர் ஜேப்பியார் அறிவுறுத்தியபடி, வீடு, நிலம் வாங்கி விற்கும் வணிகத்தைத் தொடங்கினார். பின்னர் உணவகத்தையும், கட்டுமான வணிகத்தையும் தொடங்கினார். 1987 முதல் 1991 வரை வி. என். ஜானகியை ஆதரித்து அரசியலில் தீவிரமாக இருந்தார். கார்ல் மார்க்சின் ஆதரவாளரும் ஆவார். இங்கிலாந்து சென்று மாபெரும் தலைவருக்கு அஞ்சலி செலுத்தினார்.
# இராஜேஷ்

## நடித்த திரைப்படங்கள்

1. 18 வயசு புயலே
1. அச்சமில்லை அச்சமில்லை
1. அந்த 7 நாட்கள்
1. அருவா வேலு
1. அலை பாயும் நெஞ்சங்கள்
1. அவள் ஒரு தொடர்கதை
1. அவள் போட்ட கோலம்
1. அறை எண் 305ல் கடவுள்
1. அனல் காற்று
1. ஆட்டோகிராப்
1. ஆயுதம்
1. ஆலய தீபம்
1. ஆறுமனமே
1. இது எங்கள் ராஜ்யம்
1. இராவணன்
1. இலங்கேஸ்வரன்
1. உத்தமி
1. உன்னை நெனச்சேன் பாட்டுபடிச்சேன்
1. என் உயிர் நீதானே
1. ஒரு கல் ஒரு கண்ணாடி
1. கண்ணும் கண்ணும்
1. கன்னிப்பருவத்திலே
1. காத்திருக்க நேரமில்லை
1. காதலர் கதை
1. காவலுக்குக் கெட்டிக்காரன்
1. காளி கோயில் கபாலி
1. காற்றுள்ளவரை
1. குடும்ப சங்கிலி
1. குழந்தை ஏசு
1. கொலுசு
1. சங்கநாதம்
1. சட்டத்தின் திறப்பு விழா
1. சத்திரபதி
1. சத்யா
1. சந்தோஷக் கனவுகள்
1. சர்வம் சக்திமயம்
1. சித்திரமே சித்திரமே
1. சித்து +2
1. சிந்தாமல் சிதறாமல்
1. சிறை
1. சிறையில் பூத்த சின்ன மலர்
1. சின்ன ஜமீன்
1. செயின் ஜெயபால்
1. தம்பி பொண்டாட்டி
1. தர்மதேவன்
1. தர்மபுரி
1. தனிக்காட்டு ராஜா
1. தனிமரம்
1. தாமரை
1. தாய் வீடு
1. தாலி புதுசு
1. திருடன் போலீஸ்
1. திருப்பதி
1. தீண்ட தீண்ட
1. தீனா
1. துணிவே தோழன்
1. தைப்பொங்கல்
1. நல்ல காலம் பொறந்தாச்சு
1. நான் நானே தான்
1. நிலவே மலரே
1. நினைத்து நினைத்துப் பார்த்தேன்
1. பதவி படுத்தும் பாடு
1. பரசுராம்
1. பரமசிவன்
1. புதுப்புது ராகங்கள்
1. பெண்புத்தி முன்புத்தி
1. பொங்கலோ பொங்கல்
1. மகாநதி
1. மண்ணுக்குள் வைரம்
1. மண்ணைத் தொட்டு கும்பிடணும்
1. மயில்
1. மனக்கணக்கு
1. மானஸ்தன்
1. முடிவல்ல ஆரம்பம்
1. முதல் சீதனம்
1. மெட்டி
1. மேல்மருவத்தூர் அற்புதங்கள்
1. மேல்மருவத்தூர் ஆதிபராசக்தி
1. யாரோ எழுதிய கவிதை
1. யானை
1. ரமணா
1. ராஜாத்தி ரோஜாக்கிளி
1. லவ் சேனல்
1. வரலாறு
1. வருத்தப்படாத வாலிபர் சங்கம்
1. வல்லவன் வருகிறான்
1. வாத்தியார் வீட்டுப் பிள்ளை
1. வானமே எல்லை
1. விருமாண்டி
1. வெளிச்சத்துக்கு வாங்க
1. வேலி
1. ஜன்னல் ஓரம்
1. ஜி
1. ஜெய்ஹிந்த்
# இராஜேஷ்

## பின்னணிக் குரல் கலைஞராக

| நடிகர் | திரைப்படம் | குறிப்புகள் |
| --- | --- | --- |
| முரளி | *டும் டும் டும்* (2001),
*ஜூட்* (2003),
*மஜா* (2005),
*உள்ளம் கேட்குமே* (2005),
*ராம்* (2005) |  |
| நெடுமுடி வேணு | *பொய் சொல்லப் போறோம்* (2008) |  |
# கோயில் நான்மணிமாலை

**கோயில் நான்மணிமாலை** என்பது பிரபந்தம் எனப்படும் தமிழ்ச் சிற்றிலக்கிய வகைகளுள் ஒன்றான நான்மணிமாலை வகையில் அமைந்த ஒரு நூலாகும். இது சிதம்பரத்தில் உள்ள சிவன் கோயில் தொடர்பாகப் பாடப்பட்ட ஒரு நூல். சிதம்பரம் கோயில் பொதுவாகக் கோயில் என்று வழங்கப்படுவது ஆகையால் இந்நூலின் பெயரும் "கோயில் நான்மணிமாலை" என வழங்குகிறது. நான்மணிமாலையின் இலக்கணத்துக்கு அமைய இந்நூல், வெண்பா, கட்டளைக் கலித்துறை, ஆசிரிய விருத்தம், ஆசிரியப்பா என்ற நான்கு பாவகைகளில் மாறி மாறி வரும் 40 பாடல்களைக் கொண்டு அந்தாதியாக அமைந்துள்ளது. இந்த இலக்கிய வகையில் அமைந்த முதல் நூல் இதுவே ஆகும். இதனை இயற்றியவர் பட்டணத்துப் பிள்ளையார் எனப்படும் பட்டினத்தடிகள் ஆவார். இந்நூல், நம்பியாண்டார் நம்பியின் திருமுறைத் தொகுப்பில் பதினோராம் திருமுறையில் சேர்க்கப்பட்டுள்ளது.
# கோயில் நான்மணிமாலை

## கருப்பொருள்

இந் நூலில் நான்கு வகைக் கருப்பொருட்கள் அமைந்திருக்கக் காணலாம். இவை:  
1. சிவனின் பெருமைகள்
1. அவர்தம் ஆடல்
1. அகப்பொருள்
1. தத்துவப் பொருள்  
என்பவை ஆகும்.
# கோயில் நான்மணிமாலை

## பாடல் நடை

:பூமேல் அயன்அறியா மோலி மௌலிப் புறத்ததே
:நாமே புகழ்ந்(து)அளவை நாட்டுவோம் – பாமேவும்
:ஏத்துகந்தான் தில்லை இடத்துகந்தான் அம்பலத்தே
:கூத்துகந்தான் கொற்றக் குடை.
# லோட்டஸ் கார்ஸ்

பார்முலா 1 பந்தயத்தில் லோட்டஸ் அணி]]  
**லோட்டஸ் கார்ஸ்** (ஆங்கிலம்:Lotus Cars) இங்கிலாந்தை சேர்ந்த ஒரு கார் (சிற்றுந்து) தயாரிக்கும் நிறுவனம் ஆகும். இதன் தலைமையிடம் ஹெதேல், நோர்போக்கில் உள்ளது. லோட்டசின் ஆலை இரண்டாம் உலக போரின் பொது பயன்படுத்த பட்ட வான்வெளிக்களத்தில் அமைக்கபட்டுள்ளது. லோட்டஸ் பந்தய கார்கள் செய்வதில் பெயர் போனது. தற்பொழுது மலேசியாவின் ப்ரோடான் நிறுவனத்தின் ஓர் அங்கமாக செயல்பட்டு வருகிறது.
# லோட்டஸ் கார்ஸ்

## வரலாறு

இந்நிறுவனத்தை 1952 ஆம் ஆண்டு பொறியாளர் காலின் சாப்மன் லோட்டஸ் இன்ஜினியரிங் என்ற பெயரால் நிறுவினார். இவர் லண்டனின் யுனிவெர்சிடி காலேஜில் படித்தவர்.
# மும்மணிக்கோவை

**மும்மணிக்கோவை** என்பது பிரபந்தம் எனப்படும் சிற்றிலக்கிய வகைகளுள் ஒரு வகையாகும். இதில், ஆசிரியப்பா, வெண்பா, கட்டளைக் கலித்துறை என்னும் பாவகைகளில் அமைந்த பாடல்கள் மாறி மாறி வரும். 30 பாடல்களைக் கொண்டு அமையும் இந்தச் சிற்றிலக்கியவகையில் பாடல்கள் அந்தாதி வடிவிலும் இருக்கும்.
# மும்மணிக்கோவை

## எடுத்துக்காட்டு

பட்டினத்துப் பிள்ளையார் இயற்றிய திருவிடைமருதூர் மும்மணிக்கோவையில் இருந்து முதற் பாடலின் ஒரு பகுதியும், இரண்டாம் மூன்றாம் பாடல்களும் நான்காம் பாடலின் ஒரு பகுதியும் கீழே எடுத்துக்காட்டுக்காகத் தரப்பட்டுள்ளன. முதற்பாடல் 74 வரிகளைக் கொண்டது. இது ஆசிரியப்பா வகைகளில் ஒன்றான இணைக்குறள் ஆசிரியப்பாவில் அமைய, இரண்டாம் பாடல் நேரிசை வெண்பாவிலும், மூன்றாம் பாடல் கட்டளைக் கலித்துறையிலும் அமைந்திருப்பதைக் காணலாம். நான்காம் பாடல் மீண்டும் இன்னொரு ஆசிரியப்பா வகையான நேரிசை ஆசிரியப்பாவாக உள்ளது.  
முதல் பாடல் "பொருட்டே" என்று முடிவதையும், இரண்டாம் பாடல் "பொருளும்" என்று தொடங்குவதையும் காண்க. இவ்வாறே இரண்டாம் பாடல் "வரும்" என்று முடிய மூன்றாம் பாடல் "வருந்தே" என்று தொடங்குகிறது. மூன்றாம்பாடலின் முடிவுச் சொல் "யாதொன்றுமே" என இருக்க நான்காம் பாடல் "ஒன்றினோ" என்று தொடங்குகிறது. இவ்வாறே இதன் முப்பது பாடல்களும் அந்தாதியாக அமைந்துள்ளன.  
**இணைக்குறளாசிரியப்பா**  
: தெய்வத் தாமரைச் செவ்விதின் மலர்ந்து
: வாடாப் புதுமலர்த் தோடெனச் சிவந்து
: சிலம்புங் கழலு மலம்பப் புனைந்து
: கூற்றி னாற்றன் மாற்றிப் போற்றாது
: .................................................
: ..................................................
: ................................................
: றிருவடி பரவுதும் யாமே நெடுநா
: ளிறந்தும் பிறந்து மிளைத்தன மறந்துஞ்
: சிறைக் கருப் பாசயஞ் சேரா
: மறித்தும் புகாஅ வாழ்வுபெறற் பொருட்டே.  
**நேரிசைவெண்பா**  
: பொருளுங் குலனும் புகழுந் திறனு
: மருளு மறிவு மனைத்து - மொருவர்
: கருதாவென் பார்க்குங் கறைமிடற்றாய் தொல்லை
: மருதாவென் பார்க்கு வரும்.  
**கட்டளைக்கலித்துறை**  
: வருந்தே னிறந்தும் பிறந்து மயக்கும் புலன்வழிபோய்ப்
: பொருந்தே னாகிற் புகுகின்றிலேன் புகழ் மாமருதிற்
: பெருந்தேன் முகந்துகொண் டுண்டு பிறிதொன்றி லாசையின்றி
: யிருந்தே னினிச்சென் றிரவே னொருவரை யாதொன்றுமே.  
**நேரிசையாசிரியப்பா**  
: ஒன்றினோ டொன்று சென்றுமுகி றடவி
: யாடுகொடி நுடங்கும் பீடுகெழு மாளிகை
: தெய்வக் கம்மியர் கைம்முயன்று வகுத்த
: வோவநூற் செம்மைப் பூவியல் வீதி
: .........................................................
: ............................................
# மும்மணிக்கோவை

## மும்மணிக்கோவைகள் சில

- மதுரை மும்மணிக்கோவை
- வலிவல மும்மணிக்கோவை
- திருக்கழுமல மும்மணிக்கோவை
- திருவிடை மருதூர் மும்மணிக்கோவை
- திருவாரூர் மும்மணிக்கோவை
- பண்டார மும்மணிக்கோவை
- சிதம்பர மும்மணிக்கோவை
- திருவலஞ்சுழி மும்மணிக்கோ
- கருவை மும்மணிக்கோவை
- மணிகண்டன் மும்மணிக்கோவை
# ஏப்பம்

**ஏப்பம்** (*belching*) அல்லது **ஏவறை** என்பது செரிமானப் பாதையிலிருந்து (பெரும்பாலும் இரைப்பை மற்றும் உணவுக் குழாயிலிருந்து) வாய் வழியாக காற்று வெளியேறுவது ஆகும். இது பெரும்பாலும் தனக்கே உரித்தான ஓசையுடன் வெளிப்படும். சில நேரங்களில் குறிப்பிட்ட மணத்துடனும் வெளிப்படும். உலகின் பெரும்பாலான பகுதிகளில் பொது இடங்களில் சத்தமாய் ஏப்பம் விடுவது மரியாதைக்குரிய செயலன்று. இந்தியா உள்ளிட்ட கீழை நாடுகளில் ஏப்பம் விடுவதென்பது வயிராற உணவுண்டதைக் குறிக்கும் நல்ல அறிகுறியாக பன்னெடுங்காலமாய்க் கருதப்படுகிறது.
# ஏப்பம்

## உண்டாகும் விதம்

(பார்க்க: முதன்மைக் கட்டுரை- வளி விழுங்கல்)  
ஏப்பம் வளி விழுங்கலினால் (aerophagy) உண்டாகிறது. பொதுவாக மனிதர்கள் உண்ணும் போது சிறிதளவு காற்றையும் சேர்த்துத் தான் இரைப்பைக்குள் விழுங்குகிறோம். ஆனால் அவசர அவசரமாக உண்ணும் போதும் பேசிக்கொண்டே உண்ணும் போதும் இன்னும் அதிக காற்று உட்செல்லும். கார்பானிக் அமிலம் (H<sub>2</sub>CO<sub>3</sub>) கலந்த பானங்களான சோடா, பீர் முதலியவற்றை அருந்தும் போது கார்பானிக் அமிலம் நீராகவும் கார்பன் டை ஆக்சைடாகவும் (C0<sub>2</sub>) பிரியும். இந்த கார்பன் டை ஆக்சைடு வாய் வழியாக ஏப்பமாக வெளியேறும். இரைப்பை அமிலச் சுரப்பு நோய் (acid peptic disease) போன்ற செரிமான மண்டல நோய்களின் அறிகுறியாகவும் ஏப்பம் இருக்கலாம்.
ஏப்பம் விடும் போது ஏற்படும் ஒலிக்கு காரணம் கீழ் உணவுக்குழாய்ச் சுருக்கு தசைகள் (lower esophageal sphincter) அதிர்வடைவது ஆகும்.
# ஏப்பம்

## குழந்தைகளில்

பச்சிளங் குழந்தைகளின் வயிற்றில் காற்று அதிகம் சேர வாய்ப்புண்டு. இதனால் குழந்தைக்கு வயிற்றுத் தொந்தரவு ஏற்படும். இதைத் தவிர்க்கும் பொருட்டு தாய்மார்கள் பால் கொடுத்து முடித்ததும் குழந்தையைத் தோளில் போட்டுத் தட்டிக் கொடுப்பது வழக்கம். அதாவது குழந்தையை நேராக வைத்துக் கொண்டு குழந்தையின் வயிறு தாயின் நெஞ்சின் மீது இருக்குமாறு வைத்துக் கொண்டு கீழ் முதுகை மிக இலேசாக அழுத்துவர்.
# ஏப்பம்

## விலங்குகளில்

ஆடு, மாடு போன்ற கால்நடைகள், நாய்கள் ஆகிய விலங்குகளும் ஏப்பம் விடுகின்றன. அசை போடும் விலங்குகளான கால்நடைகள் செல்லுலோஸ் நிறைந்த தாவர உணவையே உண்ணுகின்றன. இவற்றைச் செரிக்கும் நொதிகள் விலங்குகளிடம் இல்லை. இந்த வேலையை அவற்றின் உணவுப் பாதையில் உள்ள பாக்டீரியங்கள் தான் செய்கின்றன. எ.கோலை (E.coli) போன்ற பாக்டீரியங்கள் நொதித்தல் மூலம் தாவர உணவைச் செரிக்கும் போது மீத்தேன் உண்டாகிறது.
ஒரு பசு சராசரியாக ஒரு நாளில் சராசரியாக 500 முதல் 600 லிட்டர் மீத்தேன் வரை வெளிவிடுகிறது.
# அட்ரினல் அழற்சி

|]]
**அட்ரினல் அழற்சி** (adrenalitis, இலங்கை வழக்கு: **அதிரினலின் அழற்சி**) என்பது ஒன்று அல்லது இரண்டு அட்ரினல் சுரப்பிகளிலுமே (adrenaline glands or suprarenal glands) உண்டாகும் அழற்சி ஆகும். இதனால் எபிநெப்ரின் (அ) அட்ரினலின் (epinephrin or adrenaline) தட்டுப்பாடு ஏற்படும்.
# அட்ரினல் அழற்சி

## வகைகள்

- மஞ்சள் நிற குறுமணிபுற்றுசார் (xanthogranulomatous) அட்ரினல் அழற்சி  
- தன்னெதிர்ப்பு (autoimmune) அட்ரினல் அழற்சி  
- குருதிப் போக்கு (haemorrhagic) அட்ரினல் அழற்சி
# விப்பிள் மும்மை

**விப்பிள் மும்மை** (whipple's triad) என்பது நோயாளி இரத்த குளுக்கோஸ் குறைவினால் (hypoglycemia) பாதிக்கப்பட்டுள்ளார் என்பதை உணர்த்தும் மூன்று கட்டளை விதிகளின் (criteria) தொகுப்பாகும்.
அவையாவன,  
1. இரத்தக் குளுக்கோஸ் குறைவின் அறிகுறிகள் - வியர்த்தல், படபடப்பு, கிறுகிறுப்பு  
2. அறிகுறிகள் தோன்றும் போது அளவிடுகையில் இரத்த குளுக்கோசு குறைவாக இருத்தல்  
3. குளுக்கோசை உடலுள் செலுத்த அறிகுறிகள் மறைதல்
# பாட்டியல்

**பாட்டியல்** என்பது ஒரு நூல் வகையாகும். இது பிரபந்த இலக்கியங்கள் எனப்படும் சிற்றிலக்கியங்கள் தொடர்பான இலக்கணத்தைக் குறிக்கும். பிரபந்தங்களின் வகை, அவற்றின் இலக்கணங்கள், அவற்றைப் பாடவேண்டிய முறை, வெவ்வேறு வருணத்தாருக்குரிய பாடல்கள், அவ்வருணத்தார் இயல்புகள், பாட்டுடைத்தலைவர் நூல் கேட்கவேண்டிய முறை, நூல் அரங்கேற்றம் செய்வதற்குரிய அவையின் இயல்பு, புலவர்களின் வகை போன்றவை பாட்டியலுள் அடங்குகின்றன. இதனால், செய்யுள்களின் உறுப்புகளையும் அவற்றின் இனங்களையும் விளக்கும் யாப்பியலினின்றும் வேறுபடுகின்றது.  
பாட்டியல் என்னும் நூல் வகையானது பொதுவாக மூன்று வகையான செய்திகளைக் கூறும்.  
புலம் எனத் தொல்காப்பியப் பாயிரம் கூறும் இலக்கம் மொழியை அறிவியல் பார்வையில் அணுகும். முன்னோர்கள் பாடிய பாடல்களில் அமைந்துகிடக்கும் மரபுநெறியைப் புலப்படுத்தும். தொல்காப்பியம், நன்னூல், இறையனார் களவியல், புறப்பொருள் வெண்பாமாலை, நம்பி அகப்பொருள் முதலானவை புலனெறி இலக்கணங்கள்.  
பாட்டியல் இலக்கண நூல்கள் எழுத்து, சொல், நூல் எனப் பகுத்துக்கொண்டு வேறு வகையில் அணுகும்.  
ஐங்குறு நூறு என்னும் நூல் ஐந்து அகத்திணை மேல் ஐந்து புவலர்கள் பாடிய பாடல்களின் தொகுப்பு. பதிற்றுப்பத்து 10 அரசர்களைப் 10 புலவர்கள் 10, 10 பாடல்களாகப் பாடிய பாடல்களின் தொகுப்பு. இவை இலக்கியப் பாடல்களின் தொகுப்பு.
# பாட்டியல்

## பாட்டியல் நூல்கள்

பிரபந்த இலக்கியங்கள் தோன்றிய பின்னரே அவற்றுக்கு இலக்கணம் வகுக்கப் பாட்டியல் நூல்கள் தோன்றின. தமிழில் பல பாட்டியல் நூல்கள் எழுதப்பட்டதாக அறியப்பட்டுள்ளன. அவற்றுள்,
- இந்திரகாளியம் ஆசிரியர் பெயர் தெரியவில்லை -கி.பி.10-ஆம் நூற்றாண்டு
- இலக்கணவிளக்கப் பாட்டியல் வைத்தியநாததேசிகர் -கி.பி.17-ஆம் நூற்றாண்டு
- சிதம்பரப் பாட்டியல் பரஞ்சோதிமுனிவர் -கி.பி.16-ஆம் நூற்றாண்டு
- தாத்தாத்திரேயர் பாட்டியல்
- நவநீதப் பாட்டியல் நவநீதநடனார் -கி.பி.14-ஆம் நூற்றாண்டு
- பண்டாரப் பாட்டியல்
- பன்னிரு பாட்டியல் ஆசிரியர் பெயர் தெரியவில்லை -கி.பி.13-ஆம் நூற்றாண்டு
- பிரபந்த தீபம் ஆசிரியர் பெயர் தெரியவில்லை -கி.பி.19-ஆம் நூற்றாண்டு
- பிரபந்த தீபிகை முத்துவேங்கட சுப்பையர் -கி.பி.19-ஆம் நூற்றாண்டு
- பிரபந்த மரபியல் ஆசிரியர் பெயர் தெரியவில்லை -கி.பி.16-ஆம் நூற்றாண்டு
- பிரபந்தத் திரட்டு ஆசிரியர்பெயர் தெரியவில்லை -கி.பி.19-ஆம் நூற்றாண்டு
- முத்துவீரியப் பாட்டியல்
- வரையறுத்தபாட்டியல் ஆசிரியர் பெயர் தெரியவில்லை -கி.பி.14-ஆம் நூற்றாண்டு
- வெண்பாப் பாட்டியல்/வச்சணந்திமாலை குணவீர பண்டிதர் -கி.பி.13-ஆம் நூற்றாண்டு
என்பனவும் அடங்கும். இவற்றுள், முதலாவது நூல் இன்று இல்லை. பண்டாரப் பாட்டியலும் முழுமையாகக் கிடைக்கவில்லை. ஏனைய இன்று கிடைக்கக்கூடியதாக உள்ளன.
# பாட்டியல்

## பாட்டியல் நூல்களின் கால வரிசை

| எண் | நூல் | யாப்பு | நூற்றாண்டு |  |
| --- | --- | --- | --- | --- |
| 1 | பன்னிரு பாட்டியல் | நூற்பா | 11 |  |
| 2 | வச்சணந்தி மாலை என்னும் வெண்பாப் பாட்டியல் | வெண்பா | 12 |  |
| 3 | நவநீதப் பாட்டியல் | கட்டளைக் கலித்துறை | 14 |  |
| 4 | வரையறுத்த பாட்டியல் (ஒருபகுதி மட்டும்) | கட்டளைக் கலித்துறை | 14 |  |
| 5 | சிதம்பரப் பாட்டியல் | விருத்தம் | 16 |  |
| 6 | இலக்கணவிளக்கப் பாட்டியல் | நூற்பா (பிற்காலம்) | 18 | } |
# பாட்டியல்

## இவற்றையும் காண்க

- எழுத்து (பாட்டியல் பாகுபாடு)
# பாட்டியல்

## உசாத்துணைகள்

- நவநீத நடனார், எஸ். கலியாண சுந்தரையரும் எஸ், ஜி. கணபதி ஐயரும் (பதிப்பாசிரியர்கள்), கலித்துறைப் பாட்டியல் என்னும் நவநீதப் பாட்டியல்
- கோபாலையர், தி. வே. (பதிப்பாசிரியர்), வைத்தியநாத தேசிகர் இயற்றிய இலக்கண விளக்கம் பொருளதிகாரம் - பாட்டியல், திருவையாறு.
# புவியிணக்கச் சுற்றுப்பாதை

**புவியிணக்கச் சுற்றுப்பாதை** (*geosynchronous orbit*) என்பது புவியைச் சுற்றியுள்ளதொரு நேரான, வட்டவடிவ, குறைந்த-வாட்டமுள்ள (*low-inclination*) சுற்றுப்பாதை. இதன் சுற்றுக்காலம் 23 மணி 56 நிமிடம் 4 வினாடி; இதன் குத்துயரம் 35,784&nbsp;km. இத்தகைய சுற்றுப்பாதையில் செலுத்தப்பட்ட ஒரு செயற்கைக்கோள் ஒரே நிலநீள்கோட்டில் நிலைநிறுத்தப்பட்டு இருக்கும்.  
இவ்வகைச் சுற்றுப்பாதையின் வாட்டம் சுழியமாக இருந்தால், புவிநிலைச் சுற்றுப்பாதை என்றழைக்கப்படும்; வாட்டம் சுழியமாக இல்லாவிடின், அப்பாதையில் உள்ள துணைக்கோளின் தரை-வரை எட்டு (8) வடிவத்தில் இருக்கும்.
# தீ நகர்

**தீ நகர்** 2007 ஆம் ஆண்டில் வெளிவந்த தமிழ்த் திரைப்படம் ஆகும். திருமலையின் கதை, திரைக்கதை, இயக்கத்தில் வெளிவந்த இத்திரைப்படத்தில், கரண், உதயதாரா (அறிமுகம்) மற்றும் பலர் நடித்திருந்தனர். சினேகன், ஆண்டாள் பிரியதர்ஷினி, கருணாநிதி ஆகியோரின் பாடல்களுக்கு ஜாசி கிஃப்ட் இசையமைத்திருந்தார்.